Kleinhoewe-aanval: Man (74) sterf, suster in maag geskietArgieffoto ŉ Man (74) is omstreeks middernag doodgeskiet buite sy huis in die Bultfontein- landelike omgewing noord van Pretoria. Ian Cameron, hoof van gemeenskapsveiligheid by AfriForum, het aan Maroela Media gesê die voorval het om 23:20 plaasgevind. Die man, sy suster en sy skoonsuster het saam in ŉ huis op die kleinhoewe gewoon. “Twee aanvallers het onder meer die elektriese heining geneutraliseer en die hek uit die spoor gelig. Hulle het toe die voordeur afgebreek,” het Cameron gesê. Cameron het gesê dit is in dié stadium nog onduidelik presies watter interaksie daar tussen die man en die aanvallers was, maar hy is buite die huis dood aan ŉ kopskoot. “Sy suster is ook in die maag geskiet. Dit lyk in dié stadium of die ander daarin kon slaag om oor die noodradio hulp te ontbied en die twee het te voet gevlug. Ons het spoorsnyers op die toneel gehad wat die spoor gevolg het tot by ŉ teerpad waar dit voorkom of hulle opgelaai is,” het Cameron gesê. Volgens Cameron is daar vermoedelik ŉ vuurwapen uit die huis gesteel. Tarien Cooks, AfriForum se bestuurder van steundienste wat op die toneel was, het bevestig dat die vrou na die Netcare Montana-hospitaal geneem is. “AfriForum se slagofferondersteunerseenheid was reeds op die toneel en werk met die skoonsuster wat erg getraumatiseer is.” Cooks het verder gesê na aanleiding van die spore word vermoed dié twee aanvallers is dieselfde twee wat sowat drie weke terug werkers in die omgewing geskiet en gewond het. Kapt. Kay Makhubele, woordvoerder van die polisie, het die voorval aan Maroela Media bevestig. Hy het gesê die 68-jarige suster is na die hospitaal gehaas vir behandeling en die man is op die toneel dood. Makhubele het egter gesê in dié stadium lyk dit net of ŉ televisie uit die huis vermis word. Die polisie ondersoek sake van moord, poging tot moord en huisroof.